b'\n_START_ARTICLE_\nArheologie subacvatic\xc4\x83\n_START_SECTION_\nLocalizare \xc8\x99i identificare\n_START_PARAGRAPH_\nLocalizarea (descoperirea) \xc8\x99i identificarea obiectelor cu importan\xc8\x9b\xc4\x83 arheologic\xc4\x83 nu este \xc3\xaentotdeauna o \xc3\xaent\xc3\xa2mplare, ci  \xc3\xaen cele mai multe cazuri rezultatul unor c\xc4\x83ut\xc4\x83ri documentate efectuate cu insisten\xc8\x9b\xc4\x83 \xc8\x99i cu pricepere. De aceea, c\xc4\x83utarea \xc8\x99i identificarea diverselor obiecte arheologice aflate sub ap\xc4\x83, presupune cuno\xc8\x99tin\xc8\x9be temeinice de istorie, geografie, hidrologie, meteorologie, marin\xc4\x83rie etc., precum \xc8\x99i o documentare solid\xc4\x83 efectuat\xc4\x83 \xc3\xaen paralel cu cercetarea subacvatic\xc4\x83. _NEWLINE_Aceasta se realizeaz\xc4\x83 cu ajutorul de mijloace tehnice specializate cum ar fi detectoare de metale, magnetometre, sonare, fotografiere subacvatic\xc4\x83, filmare subacvatic\xc4\x83, televiziune subacvatic\xc4\x83, ROV-uri, localizare gps, precum \xc8\x99i prin metode de c\xc4\x83utare sub ap\xc4\x83, urmate de cartografierea zonei respective, caroiere, m\xc4\x83surare, desenare, fotografiere \xc8\x99i colectare ale artefactelor arheologice. Loca\xc8\x9bia sau zona odat\xc4\x83 stabilit\xc4\x83, este marcat\xc4\x83 cu ajutorul unor balize sau geamanduri.\n_START_SECTION_\nAducere la suprafa\xc8\x9b\xc4\x83\n_START_PARAGRAPH_\nAducerea la suprafa\xc8\x9b\xc4\x83 a relicvelor descoperite, este o opera\xc8\x9bie de ridicare (ranfluare) ce presupune \xc3\xaen prealabil degajarea \xc8\x99i eliberarea acestora din nisip sau m\xc3\xa2l de pe fundul m\xc4\x83rii cu ajutorul unor unelte specializate cum ar fi drag\xc4\x83 absorbant\xc4\x83 (airlift). Ridicarea la suprafa\xc8\x9b\xc4\x83 a obiectelor arheologice se face folosind baloane de ranfluare sau vinciuri \xc8\x99i macarale situate pe nava suport.\n_START_SECTION_\nEpava Mahdia\n_START_PARAGRAPH_\nDintre epavele antice, Mahdia se remarc\xc4\x83 prin valoarea artistic\xc4\x83 deosebit\xc4\x83 a obiectelor g\xc4\x83site. Mahdia este o galer\xc4\x83 din sec. I \xc3\x8e.HR. ce transporta o \xc3\xaenc\xc4\x83rc\xc4\x83tur\xc4\x83 de opere de art\xc4\x83 din Grecia: statui, busturi de marmur\xc4\x83, figurine din bronz, capiteluri, candelabre etc._NEWLINE_Galera a naufragiat \xc3\xaen apropiere de coastele din Tunisia, \xc3\xaentre localit\xc4\x83\xc8\x9bile Susa \xc8\x99i Sfax \xc8\x99i a fost descoperit\xc4\x83 \xc3\xaen anul 1907 fiind apoi explorat\xc4\x83 de c\xc4\x83tre scafandrii grei \xc3\xaen perioada 1908-1913. Obiectele recuperate au fost expuse \xc3\xaen nu mai pu\xc8\x9bin de \xc8\x99ase s\xc4\x83li ale muzeului Alaoui din Tunis._NEWLINE_\xc3\x8en anul 1948 epava este explorat\xc4\x83 de echipa de scafandri a comandantului Jacques-Yves Cousteau, iar din 1945 \xc8\x99i pan\xc4\x83 \xc3\xaen 1955 de c\xc4\x83tre Centrul de studii submarine din Tunis c\xc3\xa2nd au fost aduse la suprafa\xc8\x9b\xc4\x83 mai multe resturi din corpul epavei.\n_START_SECTION_\nEpava Mary Rose\n_START_PARAGRAPH_\nNava Mary Rose s-a scufundat la data de 15 iulie 1545 l\xc3\xa2ng\xc4\x83 Portsmouth, chiar sub privirile regelui Henric al VIII-lea ce asista la plecarea ei._NEWLINE_\xc3\x8entre 1971 \xc8\x99i 1978 s-au \xc3\xaentreprins mai multe ac\xc8\x9biuni de aducere la suprafa\xc8\x9b\xc4\x83 a tuturor obiectelor din epav\xc4\x83, iar \xc3\xaen anul 1982 s-a reu\xc8\x99it ranfluarea \xc3\xaen \xc3\xaentregime a acesteia. S-a utilizat o macara plutitoare cu capacitatea de ridicare de 56 tone \xc8\x99i un num\xc4\x83r de o sut\xc4\x83 de cabluri din otel precum \xc8\x99i un cadru metalic special conceput pentru sus\xc8\x9binerea structurii din lemn. La aceast\xc4\x83 opera\xc8\x9biune au participat peste dou\xc4\x83 sute de sacafandri din mai multe \xc8\x9b\xc4\x83ri ce au efectuat aproape 25.000 de scufund\xc4\x83ri. _NEWLINE_Epava Mary Rose con\xc8\x9binea mai mult de 17.000 de diverse obiecte: tunuri, arme individuale, vesel\xc4\x83, obiecte personale, truse de unelte \xc8\x99i scule, instrumente de naviga\xc8\x9bie etc. ce au adus multe informa\xc8\x9bii pre\xc8\x9bioase referitoare la situa\xc8\x9bia social\xc4\x83 din Anglia de la acea vreme.\n_START_SECTION_\nC\xc4\x83utare de tezaure submarine\n_START_PARAGRAPH_\nC\xc4\x83utarea de tezaure submarine a constituit perioada de \xc3\xaenceput a arheologiei subacvatice. C\xc4\x83utarea de comori \xc8\x99i a altor obiecte de pre\xc8\x9b aflate \xc3\xaen \xc3\xaenc\xc4\x83rc\xc4\x83turile unor epave situate pe fundul m\xc4\x83rilor \xc8\x99i lacurilor, a st\xc3\xa2rnit continuu imagina\xc8\x9bia \xc8\x99i dorin\xc8\x9ba de aventur\xc4\x83 a scafandrilor, uneori c\xc4\x83ut\xc4\x83rile fiind \xc3\xaencununate de succes, iar alteori cre\xc3\xa2nd doar speran\xc8\x9be iluzorii. _NEWLINE_Valoarea artistic\xc4\x83 \xc8\x99i istoric\xc4\x83 a comorilor submarine o dep\xc4\x83\xc8\x99e\xc8\x99te pe cea reprezentat\xc4\x83 de cantitatea de metal pre\xc8\x9bios. Potrivit estim\xc4\x83rilor, bog\xc4\x83\xc8\x9biile cunoscute a se fi pierdut \xc8\x99i aflat pe fundul apei, sunt estimate la zeci sau chiar sute de miliarde de dolari._NEWLINE_C\xc4\x83utarea de tezaure submarine presupune cunoa\xc8\x99terea foarte bun\xc4\x83 a tehnicilor de arheologie subacvatic\xc4\x83, de p\xc4\x83trundere \xc8\x99i cercetare la epave, planificare a scufund\xc4\x83rii \xc8\x99i utilizarea de echipamente \xc8\x99i utilaje specifice arheologiei subacvatice.\n_START_SECTION_\nEpava Slot ter Hooge\n_START_PARAGRAPH_\nSlot ter Hooge a fost un bric olandez ce avea la bord o important\xc4\x83 cantitate de aur \xc8\x99i argint \xc3\xaen monezi \xc8\x99i lingouri ce trebuia transportat\xc4\x83 \xc3\xaen Indiile Orientale \xc8\x99i care a naufragiat \xc3\xaen anul 1724 l\xc3\xa2ng\xc4\x83 insula Porto Santo din arhipelagul Madeira._NEWLINE_C\xc3\xa2\xc8\x9biva ani mai t\xc3\xa2rziu, \xc3\xaen anul 1742, englezul John Lethbridge descoper\xc4\x83 epava aflat\xc4\x83 la ad\xc3\xa2ncimea de numai 18 m \xc8\x99i recupereaz\xc4\x83 o bun\xc4\x83 parte din \xc3\xaenc\xc4\x83rc\xc4\x83tur\xc4\x83. Pentru scufundare Lethbridge a folosit un butoi etan\xc8\x99 ce avea o mic\xc4\x83 ferestruic\xc4\x83 \xc8\x99i dou\xc4\x83 orificii prev\xc4\x83zute cu m\xc3\xa2neci din piele pentru m\xc3\xa2ini pentru a putea lucra sub ap\xc4\x83._NEWLINE_Butoiul era manevrat de la suprafa\xc8\x9b\xc4\x83 cu o macara, aerul fiind \xc3\xaemprosp\xc4\x83tat printr-un sistem de foale. Comunica\xc8\x9bia cu suprafa\xc8\x9ba se f\xc4\x83cea prin semnale cu par\xc3\xa2ma de ridicare a co\xc8\x99ului \xc3\xaen care se puneau monezile \xc8\x99i lingourile._NEWLINE_Dou\xc4\x83 sute cincizeci de ani mai t\xc3\xa2rziu, \xc3\xaen anul 1974, c\xc4\x83ut\xc4\x83torul de tezaure submarine Robert St\xc3\xa9nuit, dup\xc4\x83 consultarea unor documente ale arhivei Companiei Indiilor Orientale, identific\xc4\x83 epava \xc8\x99i locul naufragiului. Cu ajutorul unui air-lift, scafandrii din echipa lui St\xc3\xa9nuit recupereaz\xc4\x83 o cantitate impresionant\xc4\x83 de monezi din aur \xc8\x99i argint, lingouri din argint, precum \xc8\x99i vesel\xc4\x83 din cositor \xc8\x99i argint, tac\xc3\xa2muri, cupe etc. S-au recuperat de asemenea 11 tunuri din bronz \xc8\x99i numeroase ghiulele.\n_START_SECTION_\nEpava HMS Edinburgh\n_START_PARAGRAPH_\nCruci\xc8\x99\xc4\x83torul HMS Edinburgh transporta o \xc3\xaenc\xc4\x83rc\xc4\x83tur\xc4\x83 pre\xc8\x9bioas\xc4\x83 compus\xc4\x83 din 465 de lingouri de aur \xc3\xaen greutate de 4,5 tone din Anglia spre U.R.S.S., c\xc3\xa2nd a fost scufundat de avia\xc8\x9bia german\xc4\x83 \xc3\xaen anul 1942 pe c\xc3\xa2nd naviga \xc3\xaen Marea Barents \xc3\xaendrept\xc3\xa2ndu-se spre Murmansk. _NEWLINE_Datorit\xc4\x83 ad\xc3\xa2ncimii mari la care s-a scufundat (245 m), ac\xc8\x9biunile de recuperare nu au fost posibile dec\xc3\xa2t recent odat\xc4\x83 cu dezvoltarea tehnologiilor de scufundare la mare ad\xc3\xa2ncime, \xc3\xaen sistem turel\xc4\x83-cheson._NEWLINE_Departamentul englez al comer\xc8\x9bului concesioneaz\xc4\x83 \xc3\xaen anul 1980 drepturile de recuperare firmei engleze \xe2\x80\x9eJessop Marine\xe2\x80\x9d apar\xc8\x9bin\xc3\xa2nd lui Keith Jassop, fost scafandru profesionist._NEWLINE_O treime din valoarea total\xc4\x83 a \xc3\xaenc\xc4\x83rc\xc4\x83turii (mai mult de 100 milioane dolari), urma s\xc4\x83 revin\xc4\x83 guvernului sovietic \xc3\xaen apele c\xc4\x83ruia epava era scufundat\xc4\x83, o treime societ\xc4\x83\xc8\x9bii ce asigurase nava la vremea respectiv\xc4\x83 \xc8\x99i o treime firmei \xe2\x80\x9eJessop Marine\xe2\x80\x9d. _NEWLINE_\xc3\x8en aprilie 1981 nava Dammtor \xc3\xaencepe opera\xc8\x9biunile de c\xc4\x83utare e epavei \xc8\x99i numai dup\xc4\x83 zece zile aceasta este localizat\xc4\x83 \xc8\x99i filmat\xc4\x83 cu o camer\xc4\x83 specializat\xc4\x83 de filmare subacvatic\xc4\x83 pentru stabilirea unui plan de ranfluare._NEWLINE_La sf\xc3\xa2r\xc8\x99itul lunii august nava suport Stephaniturm echipat\xc4\x83 cu sistem de scufundare la mare ad\xc3\xa2ncime \xc3\xaen sistem turel\xc4\x83-cheson, \xc3\xaencepe opera\xc8\x9biunile de recuperare, iar la 15 septembrie unul din scafandrii p\xc4\x83trunde \xc3\xaen camera bombelor \xc8\x99i recupereaz\xc4\x83 un lingou de aur. La 7 octombrie, opera\xc8\x9biunile de recuperare au trebuit s\xc4\x83 fie oprite datorit\xc4\x83 timpului nefavorabil, reu\xc8\x99indu-se aducerea la suprafa\xc8\x9b\xc4\x83 a 431 de lingouri.\n_START_SECTION_\nEpava SS Egypt\n_START_PARAGRAPH_\nDup\xc4\x83 primul r\xc4\x83zboi mondial valorile ajunse pe fundul m\xc4\x83rii au justificat \xc3\xaenfiin\xc8\x9barea de societ\xc4\x83\xc8\x9bi particulare care s-au specializat \xc3\xaen recuperarea de tezaure submarine._NEWLINE_Una din acestea este SORIMA (Societa Ricuperi Marittimi) din Genova, Italia \xc8\x99i nava specializat\xc4\x83 Artiglio II. _NEWLINE_Nava Artiglio II a localizat la 29 august 1930 epava pachebotului mixt englez SS Egypt la ad\xc3\xa2ncimea de 130 m, scufundat prin abordaj cu o \xc3\xaenc\xc4\x83rc\xc4\x83tur\xc4\x83 de 8 tone aur \xc8\x99i 40 tone argint, la data de 20 mai 1922, 30 Mm \xc3\xaen largul insulei Ouessant, la vest de portul Brest din Fran\xc8\x9ba._NEWLINE_Artiglio II a dragat cu o train\xc4\x83 (cablu lestat l\xc4\x83sat aproape de fundul m\xc4\x83rii \xc8\x99i remorcat), o suprafa\xc8\x9b\xc4\x83 de 20 mile p\xc4\x83trate \xc3\xaentr-o zon\xc4\x83 cu st\xc3\xa2nci \xc8\x99i alte epave. Opera\xc8\x9biunile de recuperare au fost realizate cu ajutorul unei turele de observa\xc8\x9bie denumit\xc4\x83 Torretta, recent inventat\xc4\x83 de c\xc4\x83tre celebrul scafandru \xc8\x99ef de pe Artiglio, Alberto Gianni. \xc3\x8enc\xc4\x83rc\xc4\x83tura pre\xc8\x9bioas\xc4\x83 a fost recuperat\xc4\x83 \xc3\xaen propor\xc8\x9bie de 95%, constituind un record pentru acea epoc\xc4\x83 at\xc3\xaet prin cantitate c\xc3\xa2t \xc8\x99i ad\xc3\xa2ncimea de lucru.\n_START_SECTION_\nArheologia subacvatic\xc4\x83 \xc3\xaen Rom\xc3\xa2nia\n_START_PARAGRAPH_\n\xc3\x8en Rom\xc3\xa2nia, cercet\xc4\x83rile arheologice subacvatice s-au efectuat \xc3\xaendeosebi \xc3\xaen Marea Neagr\xc4\x83 \xc8\x99i \xc3\xaen Dun\xc4\x83re unde se g\xc4\x83sesc p\xc4\x83r\xc8\x9bi \xc3\xaensemnate ce \xc3\xaensumeaz\xc4\x83 c\xc3\xa2teva mii de metri p\xc4\x83tra\xc8\x9bi. _NEWLINE_Cercet\xc4\x83ri subacvatice dedicate porturilor antice au fost f\xc4\x83cute \xc8\x99i vechilor cet\xc4\x83\xc8\x9bi de la Dun\xc4\x83re, Drobeta, Capidava, Noviodunum, Halmyris, P\xc4\x83cuiul lui Soare \xc8\x99.a._NEWLINE_Pe \xc8\x9b\xc4\x83rmul rom\xc3\xa2nesc al M\xc4\x83rii Negre s-au efectuat ample cercet\xc4\x83ri asupra ora\xc8\x99elor Histria, Tomis, Callatis.\n_START_SECTION_\nPortul antic Callatis\n_START_PARAGRAPH_\n\xc3\x8en vara anului 1967, cercetarea arheologic\xc4\x83 subacvatic\xc4\x83 \xc3\xaen Rom\xc3\xa2nia a c\xc4\x83p\xc4\x83tat un caracter organizat odat\xc4\x83 cu investiga\xc8\x9biile \xc3\xaentreprinse \xc3\xaen presupusa zon\xc4\x83 a anticului port Callatis (Mangalia de ast\xc4\x83zi) de grupul de scafandri-arheologi condus de c\xc4\x83pitanul-locotenent de marin\xc4\x83 Constantin Scarlat._NEWLINE_S-au descoperit cu acest prilej, la ad\xc3\xa2ncimea de aproximativ 20 de metri, ancore ce dateaz\xc4\x83 din perioada secolelor III-I \xc3\x8e.Hr apar\xc8\x9bin\xc3\xa2nd unei nave elenistice de mare tonaj, cu o capacitate de peste 3.000 de amfore. Tot la Callatis, al\xc4\x83turi de un num\xc4\x83r mare de amfore grece\xc8\x99ti, unele \xc8\x99tampilate, produse la Rhodos, Thasos, Lesbos etc., al\xc4\x83turi de \xc8\x9bigle grece\xc8\x99ti sau romane, pietre de r\xc3\xa2\xc8\x99ni\xc8\x9be \xc8\x99i c\xc3\xa2teva obiecte \xc8\x99i vase din evul mediu, s-a descoperit epava unei cor\xc4\x83bii din secolul IV-III \xc3\x8e.Hr. construit\xc4\x83 \xc3\xaen \xc3\xaentregime din lemn. De la bordul ei s-au scos 12 amfore intact men\xc8\x9binute iar, \xc3\xaen sectorul de coast\xc4\x83 dintre Mangalia \xc8\x99i satul 2 Mai, la circa 700-800 m de \xc8\x9b\xc4\x83rm, s-a descoperit traseul unui dig de piatr\xc4\x83, numit Zidul Genovez._NEWLINE_\xc3\x8en aceea\xc8\x99i zon\xc4\x83 este descoperit\xc4\x83 de asemenea prezen\xc8\x9ba sub apele m\xc4\x83rii a unei adev\xc4\x83rate cet\xc4\x83\xc8\x9bi subacvatice cu edificii, str\xc4\x83zi \xc8\x99i forturi. _NEWLINE_De\xc8\x99i cercet\xc4\x83rile arheologice submarine de la Callatis au scos la iveal\xc4\x83 o mare cantitate de obiecte, totu\xc8\x99i acestea reprezint\xc4\x83 numai o mic\xc4\x83 parte din cele existente sub ap\xc4\x83.\n_START_SECTION_\nPortul antic Tomis\n_START_PARAGRAPH_\nLa Tomis (Constan\xc8\x9ba), \xc3\xaen perioada 1968-1969, cercet\xc4\x83rile arheologice subacvatice rom\xc3\xa2ne\xc8\x99ti au pus \xc3\xaen lumin\xc4\x83 existen\xc8\x9ba unui mare depozit submarin de resturi monumentale (fragmente arhitectonice de marmur\xc4\x83, sarcofage romane, etc.) sub forma unei platforme continentale (litoral\xc4\x83) de 2 Mm (3.700 m), ocup\xc3\xa2nd o suprafa\xc8\x9b\xc4\x83 de aproximativ 10.000 m\xc2\xb2._NEWLINE_\xc3\x8en cercet\xc4\x83rile subacvatice s-a remarcat prezen\xc8\x9ba unor cheuri portuare antice cu dane de acostare alc\xc4\x83tuite din blocuri din calcar. \xc3\x8entre cheuri \xc8\x99i \xc8\x9b\xc4\x83rmul actual emers se g\xc4\x83sesc ruine ale unor construc\xc8\x9bii din piatr\xc4\x83, \xc8\x99lefuite \xc8\x99i d\xc4\x83r\xc3\xa2mate de valuri, iar printre aceste ruine se afl\xc4\x83 multe fragmente de ceramic\xc4\x83._NEWLINE_Dup\xc4\x83 structura ceramicii, a fost posibil\xc4\x83 identificarea tipurilor grece\xc8\x99ti, romano-bizantine precum \xc8\x99i a ceramicii autohtone de culoare neagr\xc4\x83 p\xc4\x83roas\xc4\x83. Amfora de Thasos din secolul IV \xc3\x8e.Hr. descoperit\xc4\x83 \xc3\xaen partea de sud-vest a capului submarin reprezint\xc4\x83 o nou\xc4\x83 dovad\xc4\x83 pentru vechimea Tomisului, care este mai mare dec\xc3\xa2t secolul III \xc3\x8e.Hr._NEWLINE_Rezultat al muncii scafandrilor-arheologi, \xc3\xaen anul 1973 s-a deschis pentru public la Muzeul Marinei din Constan\xc8\x9ba, prima sec\xc8\x9bie de cercet\xc4\x83ri subacvatice din \xc8\x9bara noastr\xc4\x83 la baza c\xc4\x83reia s-a aflat exploatarea zonelor subacvatice din Marea Neagr\xc4\x83.'